Αναθεώρησε τις εκτιμήσεις του για το 2012 το ΔΝΤ
η παγκόσμια οικονομία θα βρεθεί σε χειρότερο επίπεδο από ότι αναμενόταν
Το ΔΝΤ μείωσε δραστικά τις εκτιμήσεις του για την παγκόσμια οικονομία το 2012, λέγοντας ότι η κρίση χρέους της ευρωζώνης απειλεί να οδηγήσει την παγκόσμια οικονομία σε ύφεση. Μόλις πριν από τρεις μήνες, το ΔΝΤ είχε προβλέψει για το 2012 αύξηση κατά 4% στην οικονομική ανάπτυξη, αλλά την Τρίτη μείωσε το ποσοστό αυτό στο 3,3%. Η εκτίμηση του Ταμείου για την ανάπτυξη ενισχύεται σε 3,9% το 2013. Ο διεθνής οργανισμός, που εδρεύει στην Ουάσιγκτον, ανέφερε ότι «για το άμεσο μέλλον οι εκτιμήσεις έχουν χειροτερέψει αισθητά». Όπως αναφέρεται, η βασική απειλή για το μέλλον της παγκόσμιας οικονομίας είναι η κρίση χρέους της ευρωζώνης που δεν έχει ακόμα επιλυθεί. Το ΔΝΤ προέβλεψε ότι η οικονομία των 17 χωρών-μελών που χρησιμοποιούν το ευρώ θα συρρικνωθεί κατά 0,5% φέτος, σε σύγκριση με την πρόβλεψη του Σεπτεμβρίου που έκανε λόγο για ανάπτυξη της τάξης του 1,1%. Ωστόσο ο επικεφαλής οικονομολόγος του ΔΝΤ, Ολιβιέρ Μπλανσάρ, τόνισε ότι εάν τα οικονομικά της Ευρώπης επιδεινωθούν «η παγκόσμια οικονομία μπορεί να οδηγηθεί σε άλλη μια ύφεση». Το ΔΝΤ εκτίμησε ότι η οικονομική ανάπτυξη της Κίνας θα ανέλθει σε 8,2% φέτος αισθητά μειωμένη από το 9% που είχε προβλεφθεί νωρίτερα. Το Ταμείο μείωσε επίσης την πρόβλεψη του για το ποσοστό ανάπτυξης της Ινδίας, που θα υποχωρήσει κατά 0,5%, στο 7% και έριξε την Ιαπωνία από το 2,3 στο 1,7%. Όπως αναφέρθηκε η ανάπτυξη στη Μέση Ανατολή και τη Βόρειο Αφρική θα βελτιωθεί, κυρίως μετά την λήξη του 9μηνου εμφυλίου πολέμου στη Λιβύη. Το ΔΝΤ διατηρεί αμετάβλητη την πρόβλεψη του για ανάπτυξη 1,8% στις ΗΠΑ, που είναι και η μεγαλύτερη οικονομία παγκοσμίως, αλλά ανέφερε ότι οι ΗΠΑ και άλλες αναπτυγμένες οικονομίες δεν θα αποφύγουν τη ζημία εάν η ευρωπαϊκή κρίση ενταθεί, όπως για παράδειγμα εάν η Ελλάδα δηλώσει αδυναμία εκπλήρωσης των διεθνών οικονομικών υποχρεώσεων της.